ต่างชาติแห่ซื้อดอลลาร์ฉุดบาทอ่อน30-40สต.
นักลงทุนต่างชาติแห่ซื้อ &#8220;ดอลลาร์&#8221; ฉุด &#8220;บาท&#8221; อ่อนลง 1.2% สูงสุดในเอเชีย ปิดตลาดที่ 30.70-30.75 บาทต่อเหรียญสหรัฐ
10 ม.ค. 2554

นักลงทุนต่างชาติแห่ซื้อ “ดอลลาร์” ฉุด “บาท” อ่อนลง 1.2% สูงสุดในเอเชีย ปิดตลาดที่ 30.70-30.75 บาทต่อเหรียญสหรัฐ
นักค้าเงินจากธนาคารกรุงเทพ เปิดเผยว่า ค่าเงินบาทในวันที่ 10 ม.ค. ปิดตลาดที่ระดับ 30.70-30.75 บาทต่อเหรียญสหรัฐ โดยอ่อนค่าลงมา 1.2 % หรือประมาณ 30-40 สตางค์ ซึ่งสูงที่สุดในสกุลเงินเอเชีย ทั้งนี้เป็นผลมาจากการเทขายของนักลงทุนต่างชาติและดัชนีในตลาดหลักทรัพย์ที่ปรับตัวลดลงค่อนข้างมาก อย่างไรก็ตามคาดว่าการอ่อนค่าในครั้งนี้เป็นเพียงการปรับตัวระยะสั้นของตลาดเท่านั้น เพราะทิศทางค่าเงินบาทโดยรวมยังคงแข็งค่า 
“ค่าเงินบาทอ่อนค่าต่อเนื่องมาตั้งแต่ช่วงปลายสัปดาห์ที่ผ่านมา คาดว่าสาเหตุหลักๆมาจากการฟื้นตัวของเศรษฐกิจสหรัฐ ที่ส่งผลให้นักลงทุนเริ่มมีความเชื่อมั่นในเงินสกุลดอลล่าร์มากขึ้น แม้ว่าตัวเลขอัตราการจ้างงานจะยังไม่สูงมากก็ตาม ส่วนทิศทางของค่าเงินบาทในสัปดาห์นี้ต้องรอดูผลการประชุมของกนง.ในวันที่ 12 ม.ค. ซึ่งหากมีการปรับขึ้นดอกเบี้ยน่าจะช่วยชะลอการอ่อนค่าได้” นักค้าเงินจากธนาคารกรุงเทพ กล่าว
นักค้าเงินจากธนาคารซีไอเอ็มบี ไทย เปิดเผยว่า ค่าเงินบาทในวันที่ 10 ม.ค. ปิดตลาดที่ระดับ30.71-30.74 บาทต่อเหรียญสหรัฐ โดยอ่อนค่าลงมาหลังจากเปิดตลาดประมาณ 30  สตางค์ ซึ่งเป็นผลมาจากการที่นักลงทุนเทขายเงินสกุลบาทเพื่อซื้อเงินสกุลดอลล่าร์ของสหรัฐ หลังจากเศรษฐกิจสหรัฐมีแนวโน้มการฟื้นตัวที่ดีขึ้น ทำให้นักลงทุนมีความเชื่อมั่น สำหรับกรอบค่าเงินบาทในวันที่ 11 ม.ค. คาดว่าจะเคลื่อนไหวอยู่ระหว่าง 30.50-30.80 บาทต่อเหรียญสหรัฐ
ธปท.โล่งค่าบาทไม่ติดอันดับแข็งสุดในสกุลเงินของภูมิภาค 
ด้าน แหล่งข่าวจากสายตลาดการเงิน ธนาคารแห่งประเทศไทย(ธปท.) เปิดเผยว่า ขณะนี้ธปท.ไม่กังวลเรื่องค่าเงินบาทแข็งค่าสุดหรือแข็งค่าในลำดับต้นๆของภูมิภาคแล้ว เนื่องจากขณะนี้ค่าเงินบาทเริ่มมีแนวโน้มอ่อนค่าลง จากการที่เงินเหรียญสหรัฐปรับแข็งค่าขึ้น ตามข้อมูลตัวเลขเศรษฐกิจสัปดาห์ที่ผ่านมาออกมาในทิศทางดีขึ้น ยกเว้นในวันศุกร์ที่ข้อมูลออกมาดีน้อยกว่าที่ตลาดคาดการณ์  ขณะเดียวกันการที่นักลงทุนห่วงภาระหนี้ของกลุ่มประเทศยุโรปที่จะครบกำหนดก็มีผลให้สกุลอื่นๆที่มิใช่เงินเหรียญสหรัฐปรับอ่อนค่าลงด้วย รวมทั้งเงินบาท 
"ตอนนี้ความต้องการซื้อเงินเหรียญสหรัฐจากทุกกลุ่ม โดยเฉพาะจากกลุ่มนักลงทุนทองคำ ส่วนกลุ่มผู้ส่งออกที่เคยขายเงินเหรียญสหรัฐออกมา เพราะกลัวเงินบาทแข็งค่าขึ้น ก็เริ่มขายน้อยลง ทำให้คนซื้อเงินเหรียญสหรัฐมีมากขึ้น ตลาดเอียงไปซื้อเหรียญสหรัฐมากขึ้น ค่าเงินบาทก็อ่อนลง"แหล่งข่าวธปท.ระบุ
อย่างไรก็ตามยอมรับว่าเงินบาทอ่อนค่าแรงกว่าสกุลอื่นๆ ส่งผลให้เงินบาทไม่ได้แข็งค่าอยู่ในลำดับต้นๆของสกุลเงินในภูมิภาค ซึ่งในภาวะที่ค่าเงินบาทไม่แข็งค่ามากก็กระทบต่อมูลค่าการค้าและการส่งออกน้อย แต่ในภาวะที่ยังผันผวนธปท.จะยังติดตามการเคลื่อนไหวของค่าเงินบาทอย่างใกล้ชิดต่อไป